MINISTERUL SĂNĂTĂȚII

ORDIN

pentru aprobarea Normelor metodologice privind înfiinţarea, organizarea şi funcţionarea cabinetelor de liberă practică pentru serviciile publice conexe actului medical

Văzând Referatul de aprobare al Direcției generale de asistență medicală din cadrul Ministerului Sănătății cu nr......................;

având în vedere prevederile:

- art.1 alin.(1) și (5), art. 11 alin. (2) şi (3) şi art. 13 din Ordonanţa de urgenţă a Guvernului nr. 83/2000 privind organizarea şi funcţionarea cabinetelor de liberă practică pentru servicii publice conexe actului medical, aprobată cu modificări prin Legea nr. 598/2001;

- art. 6 alin. (1) și alin.(2) și art. 15 alin.(1) lit a) din Ordonanța Guvernului nr. 124/1998 privind organizarea şi funcţionarea cabinetelor medicale, republicată, cu modificările şi completările ulterioare, aprobată prin Legea nr. 629/2001;

 - art. 16, alin. (1), lit. b) din Legea nr. 95/2006, republicată, privind reforma în domeniul sănătăţii, cu modificările şi completările ulterioare;

în temeiul prevederilor art. 7 alin (4) din Hotărârea Guvernului nr. 144/2010 privind organizarea și funcționarea Ministerului Sănătății, cu modificările și completările ulterioare,

ministrul sănătății emite următorul

ORDIN:

 **Art. 1**. - Se aprobă Normele metodologice privind înfiinţarea, organizarea şi funcţionarea cabinetelor de liberă practică pentru serviciile publice conexe actului medical prevăzute în Anexa nr. 1 la prezentul ordin.

**Art. 2.** - Dotarea minimă obligatorie pentru cabinetele de liberă practică pentru serviciile publice conexe actului medical este prevăzută în Anexa nr. 2 la prezentul ordin.

**Art. 3.** - Anexele nr. 1 şi 2 fac parte integrantă din prezentul ordin.

**Art. 4.** - Direcţiile de specialitate din cadrul Ministerului Sănătăţii, precum şi direcţiile de sănătate publică judeţene şi a municipiului Bucureşti vor duce la îndeplinire dispoziţiile prezentului ordin.

**Art. 5** - Începând cu data intrării în vigoare a prezentului ordin se abrogă Ordinul ministrului sănătăţii nr. 646/2019 privind aprobarea documentației pentru înființarea și înregistrarea cabinetelor de liberă practică pentru serviciile publice conexe actului medical, publicat în Monitorul Oficial al României, Partea I, nr. 358 din 08 mai 2019.

**Art. 6**. - Prezentul ordin se publică în Monitorul Oficial al României, Partea I.

 MINISTRUL SĂNĂTĂȚII

PROF. UNIV. DR. ALEXANDRU RAFILA

ORDIN

pentru aprobarea Normelor metodologice privind înfiinţarea, organizarea şi funcţionarea cabinetelor de liberă practică pentru serviciile publice conexe actului medical

|  |  |  |  |
| --- | --- | --- | --- |
| STRUCTURA | Data solicităriiavizului | Data obțineriiavizului | Semnătură șefuluistructurii |
| STRUCTURĂ INIȚIATOARE: |
| Direcția generală de asistență medicalăȘef serviciu: Costin Iliuță |  |  |  |
| STRUCTURI AVIZATOARE: |
| Inspecția Sanitară de StatDirector: Mioara Comana |  |  |  |
| Direcția generală juridicăDirector general: Ionuț-Sebastian Iavor Serviciul avizare acte normativeȘef serviciu: Dana-Constanța Eftimie |  |  |  |
| SECRETAR GENERALAlexandru – Mihai Borcan |  |  |  |

**Anexa nr. 1**

**Normele metodologice privind înfiinţarea, organizarea şi funcţionarea cabinetelor de liberă practică pentru serviciile publice conexe actului medical**

**Capitolul I**

**Dispoziții generale**

Art. 1

Prezentele norme sunt aplicabile următoarelor activități conexe actului medical: tehnica dentară, biologie medicală, biochimie medicală, chimie medicală, fizică medicală, fizioterapie, psihologie medicală, logopedie, sociologie medicală, optometrie medicală, optică medicala, protezare ortopedică, protezare auditivă.

Art. 2

Exercitarea în regim independent a activităților conexe actului medical se face în conformitate cu regulile de bună practică profesională, respectiv conform ghidurilor de practică, recomandărilor de îmbunătățire a calității serviciilor, a standardelor de calitate a serviciilor profesionale.

Art. 3

Persoanele autorizate de Ministerul Sănătăţii să exercite în mod independent activități conexe actului medical sunt obligate să presteze serviciile conexe actului medical în strictă concordanţă cu prescripţiile medicale ale medicului curant, cu nevoile medico-psiho-sociale ale beneficiarilor şi cu normele legale în vigoare.

Art. 4

Cabinetele de liberă practică pentru servicii publice conexe actului medical, denumite în continuare cabinete, au obligația de a ține evidența activităților conexe actului actului medical furnizate.

**Capitolul II**

**Cabinetul fără personalitate juridică**

Art. 5

 Formele de exercitare a activităților conexe actului medical sunt:

 a) cabinet de practică individual;

    b) cabinete de practică grupate;

    c) cabinete de practică asociate;

    d) societate civilă de practică pentru servicii publice conexe actului medical.

Art. 6

(1) Cabinetul se înființează la cererea persoanei autorizate să exercite activitate conexă actului medical în care își desfășoară activitatea în calitate de titular. Denumirea cabinetului de practică va reflecta în mod obligatoriu specificul serviciilor furnizate în cadrul activităţii acestuia.

(2) Cabinetul se autorizează sanitar în baza referatului de evaluare conform prevederilor Ordinului ministrului sănătății nr. 1030/2009 privind aprobarea procedurilor de reglementare sanitară pentru proiectele de amplasare, amenajare, construire şi pentru funcţionarea obiectivelor ce desfăşoară activităţi cu risc pentru starea de sănătate a populaţiei, cu modificările și completările ulterioare.

(3) Prin excepție de la prevederile alin.(2), cabinetele pentru tehnica dentară se vor autoriza sanitar în baza declarației pe proprie răspundere.

Art. 7

 Actul de înființare al cabinetului îl constituie certificatul de înregistrare a cabinetului, în Registrul unic al cabinetelor medicale - Partea a 3-a - pentru servicii publice conexe actului medical, eliberat de direcția de sănătate publică județeană, respectiv a municipiului București

Art. 8

(1) Certificatul de înregistrare a cabinetului se eliberează de către direcția de sănătate publică județeană, respectiv a municipiului București, pe teritoriul căreia acesta funcționează, în baza următoarelor documente:

a) cererea de înființare a titularului;

b) autorizația de liberă practică eliberată de direcția de sănătate publică județeană sau a municipiului București/ organizația profesională legal constituită, competentă în emiterea documentelor care atestă pregătirea profesională și dreptul de liberă practică a membrilor organizației, precum și de avizul anual valabil, după caz;

c) dovada deținerii legale a spațiului în care urmează să funcționeze cabinetul;

d) dovada dotării minime necesare funcţionării cabinetului, a condiţiilor minime de spaţiu şi a circuitelor funcţionale în concordanţă cu serviciile furnizate;

e) autorizația sanitară de funcționare;

f) avizul organizației profesionale teritoriale, pe teritoriul căreia se solicită înființarea (după caz).

(2) În cazul modificării structurii sau activității cabinetului, direcțiile de sănătate publică județene respectiv a municipiului București vor elibera o anexă la certificatul de înregistrare a cabinetului în Registrul unic al cabinetelor medicale - Partea a 3-a pentru servicii publice conexe actului medical, pe baza documentelor prevăzute la alin. (1).

(3) Desfiinţarea și suspendarea activității cabinetelor fără personalitate juridică se fac la cererea titularului şi se operează în Registrul unic al cabinetelor medicale - Partea a 3-a, la nivelul direcțiilor de sănătate publică județene și a municipiului București.

Art. 9

Denumirea cabinetelor va cuprinde obligatoriu:

a) numele și prenumele titularului;

b) sintagma "cabinet de liberă practică ....." (se va menționa activitatea conexă actului medical prestată și pentru care titularul este autorizat).

Art.10

Cabinetul de practică individual este forma de exercitare a profesiunii, în cadrul căruia îşi desfăşoară activitatea titularul cabinetului de practică. Acesta poate angaja, în condiţiile legii, salariaţi sau colaboratori.

Art. 11

(1) Cabinetele grupate se constituie pe baza unei convenţii încheiate în scris între titularii a două sau mai multe cabinete individuale, în scopul creării de facilităţi economice comune, cum ar fi folosirea în comun a patrimoniului şi/sau a salariaţilor ori colaboratorilor.

(2) Cabinetele grupate îşi păstrează individualitatea în relaţiile cu terţii.

(3) Condiţiile grupării, durata şi modalităţile de încetare a acesteia se stabilesc prin convenţia menţionată la alin. (1).

Art. 12

(1) Cabinetele asociate se constituie din două sau mai multe cabinete în scopul asigurării în comun a accesului permanent al populației la servicii conexe actului medical.

(2) Condițiile asocierii sunt convenite între părți prin contract de asociere, încheiat în formă scrisă, cu respectarea prevederilor legale în vigoare și a prevederilor prezentului ordin.

(3) Contractul de asociere va cuprinde în mod obligatoriu următoarele elemente:

a) părțile contractului și denumirea asocierii;

b) scopul și obiectul asocierii;

c) sediul profesional al asocierii;

d) coordonarea asocierii, cu indicarea persoanei sau a persoanelor care au calitatea de coordonator;

e) durata contractului;

f) modalitățile de încetare a contractului.

Art. 13

(1) Cabinetele asociate pot avea patrimoniu comun, dacă s-a convenit în acest sens prin contractul de asociere.

(2) Patrimoniul comun este destinat în exclusivitate realizării intereselor personale nepatrimoniale ale asociaţilor.

Art.14

(1) Societatea civilă de practică pentru servicii publice conexe actului medical se constituie prin contract de societate civilă, încheiat în formă scrisă între 2 sau mai mulţi titulari asociaţi, cu respectarea dispoziţiilor Codului civil referitoare la societatea civilă particulară.

(2) Societatea civilă de practică pentru servicii publice conexe actului medical este reprezentată în relaţiile cu terţii de organul de conducere al acesteia, prevăzut în statutul societăţii.

Art. 15

(1) Contractele de asociere a cabinetelor se înregistrează la administrația financiară pe teritoriul căreia se înființează.

(2) După înregistrarea la administratia financiară, coordonatorul asocierii are obligația să depună câte un exemplar al contractului prevăzut art. 10 alin.(2) la direcția de sănătate publică județeană sau a municipiului București și la organizația profesională teritorială, pe teritoriul căreia se înființează și funcționează asocierea.

(3) Direcția de sănătate publică județeană, respectiv a municipiului București va înscrie contractele de asociere în Registrul unic al cabinetelor medicale - Partea a 3-a pentru servicii publice conexe actului medical.

Art. 16

(1) Cabinetul poate realiza venituri din:

  a) servicii prestate în baza contractului cu furnizorii de servicii de sănătate sau, după caz, cu casele de asigurări de sănătate;

    b) servicii prestate cu plata directă din partea beneficiarilor;

    c) donaţii şi sponsorizări;

    d) activităţi contractate cu unităţile care coordonează activităţile de învăţământ şi cercetare din reţeaua Ministerului Sănătăţii sau a altor ministere cu reţea sanitară proprie;

    e) alte surse, în conformitate cu dispoziţiile legale, inclusiv cele provenind din valorificarea aparaturii proprii, uzate fizic sau moral, precum şi a celei excedentare din dotare.

    (2) Veniturile realizate de titularii cabinetelor se impozitează potrivit dispoziţiilor legale privind impunerea veniturilor realizate din activităţile independente.

**Capitolul III**

 **Cabinetul cu personalitate juridică**

Art. 17

Persoanele juridice care desfășoară servicii publice conexe actului medical, înființate conform Legii nr. 31/1990 privind societăţile comerciale, republicată, sau în temeiul altor acte normative, au obligația să se înregistreze în Registrul unic al cabinetelor medicale - Partea a 3-a pentru servicii publice conexe actului medical, la nivelul direcției de sănătate publică județene, respectiv a municipiului București.

Art. 18. Persoanele juridice prevăzute la art. 14, vor funcționa cu îndeplinirea următoarelor condiții:

a) să aibă obiect de activitate unic, constând în furnizarea de servicii conexe actului medical,

b) administratorul societății comerciale sau reprezentantul legal al persoanei juridice ori cel puțin o treime din numărul membrilor consiliului de administrație/membrii fondatori să fie prestatori ai activității conexe actului medical cu o experiență profesională de cel puțin 3 ani în exercitarea profesiei;

Art. 19

 (1) Înregistrarea persoanei juridice și emiterea certificatului de înregistrare în Registrul unic al cabinetelor medicale, Partea a 3-a  se fac în baza următoarelor documente:

a) cererea de înființare a reprezentantului legal;

b) autorizația de liberă practică eliberată de direcția de sănătate publică județeană sau a municipiului București sau de către organizația profesională legal constituită, competentă în emiterea documentelor care atestă pregătirea profesională și dreptul de liberă practică a membrilor organizației însoțită de avizul anual valabil, după caz;

c) dovada deținerii legale a spațiului în care urmează să funcționeze persoana juridică;

d) existenţa dotării minime necesare funcţionării cabinetului, a condiţiilor minime de spaţiu şi a circuitelor funcţionale în concordanţă cu serviciile furnizate;

e) autorizația sanitară de funcționare emisă în condițiile legii;

f) avizul organizației profesionale teritoriale, pe teritoriul căreia se solicită înființarea (după caz);

g) certificatul de înregistrare la registrul comerțului, respectiv certificatul de înregistrare în registrul persoanelor juridice, ori hotărârea judecătorească de înființare sau dovada dobândirii personalității juridice, după caz;

h) Actul constitutiv sau statutul persoanei juridice, după caz.

(2) Certificatul de înregistrare în registrul unic al cabinetelor medicale se emite de către direcțiile de sănătate publică, pe numele persoanei juridice care a solicitat înregistrarea cabinetului/cabinetelor.

(3) Desfiinţarea şi suspendarea activității cabinetelor de liberă practică pentru servicii publice conexe actului medical, cu personalitate juridică, se fac la cererea administatorului / titularului societății şi se operează în Registrul unic al cabinetelor medicale - Partea a 3-a, la nivelul direcțiilor de sănătate publică județene și a municipiului București.

**Capitolul 4**

**Dispoziții finale**

Art. 20

(1) Cabinetele cu sau fără personalitate juridică pot angaja, în condiţiile legii, salariaţi sau colaboratori persoane autorizate pentru exercitarea activităților conexe actului medical, de aceeași specialitate, cu respectarea prevederilor art. 3.

(2) Cabinetele cu sau fără personalitate juridică pot încheia contracte de prestări servicii cu furnizorii de bunuri și servicii necesare activității lor, cu unități medicale, educaționale, sociale, sportive, de îngrijire corporală, cu mijloace de comunicare în masă, cu forme specifice de exercitare a activităților conexe actului medical și a altor profesii paramedicale și alte acte juridice civile, în condițiile legii.

Art. 21

Titularii cabinetelor, precum şi personalul angajat care îşi desfăşoară activitatea în cadrul acestor cabinete răspund individual, potrivit legii, în cazul nerespectării prescripţiilor medicale, acurateţii procedurilor efectuate şi calităţii explorărilor de laborator, pentru eventualele prejudicii aduse pacienţilor.

Art. 22

(1) Persoanele autorizate să exercite în mod independent activități conexe actului medical conform legii, își pot schimba forma de exercitare a profesiei.

(2) Modificarea formei de exercitare a profesiei se face cu autorizarea direcției de sănătate publică județene, respectiv a municipiului București, în baza avizului eliberat de către organizația profesională în a cărei rază teritorială funcționează, după caz.

Art. 23

Exercitarea în regim independent a activităților conexe actului medical se face în conformitate cu legislația în vigoare:

a) la sediul cabinetului sau al punctului ori punctelor de lucru;

b) în unitatea sanitară autorizată în condițiile legii, cu care prestatorul care exercită activitatea conexă actului medical în regim independent în una din formele prevăzute de prezentul ordin, a încheiat relații contractuale în vederea furnizării de servicii conexe actului medical;

Art. 24

(1) Cabinetele, în condiţiile legii şi ale prezentelor norme metodologice, pot înfiinţa puncte secundare de lucru.

 (2) Pentru fiecare punct secundar de lucru, direcţiile județene de sănătate publică și a municipilui București vor emite un certificat de înregistrare în Registrul unic al cabinetelor medicale - Partea a 3-a pentru servicii publice conexe actului medical.

Art. 25

(1) Controlul privind practicarea serviciilor publice conexe actului medical în conformitate cu prevederile prezentului ordin, se exercită de către personalul împuternicit de Ministerul Sănătății, din cadrul Inspecției Sanitare de Stat și al direcțiilor de sănătate publică județene, respectiv a municipiului București.

(2) Controlul privind practicarea activităților conexe actului medical prin cabinete organizate în cadrul ministerelor cu rețea sanitară proprie, se exercită de către personal împuternicit din cadrul acestora și din unităţile subordonate acestora, precum şi de alte organe abilitate, potrivit legii.

**Anexa nr. 2**

**Dotarea minimă obligatorie pentru cabinetele de liberă practică pentru serviciile publice conexe actului medical**

**1. Fizioterapie**

**Dotare:** Sală de fizioterapie

Condiții de spațiu:

– suprafața utilă a sălii va asigura cel puțin 4,5 - 5 mp pentru fiecare pacient;

– sala va avea aerisire naturală directă, cât mai eficientă;

– pardoseală caldă (parchet sau scândură) sau mochetă pe beton cu strat amortizor;

– cabină de duș (cu apă caldă permanentă) și WC;

– spațiu separat pentru dezbrăcat-îmbrăcat.

Dotări specifice:

– 1 spalier;

– 2 saltele;

– 1 oglindă de perete;

– 1 masă kineto simplă;

– 1 bancă;

– 2 instalații-montaje scripete cu contragreutăți;

– greutăți de diverse mărimi, bastoane, arcuri, cordoane elastice;

– minimum 3 - 4 dispozitive pentru recuperare funcțională din grupa "dispozitive ajutătoare"

 (de exemplu: pedalier, planșetă basculantă, giroplan, levier pentru cvadriceps, roată și scăriță

 pentru umăr, placă canadiană, placă pentru abilitățile mâinii etc.);

– cântar pentru persoane.

Alte dotări:

– trusa de urgență standard.

**2. Optică medicală**

**Dotare:**

- optotip de distanță și aproape;

- cutie cu lentile de probă;

- biomicroscop;

- aplanotonometru (sau alte aparate pentru măsurarea presiunii intraoculare)

- oftalmoscop direct;

- lentila Volk de 90 D;

- autorefractometru.

**3. Optometrie medicală**

**Dotare:**

- optotip de distanță și aproape;

- autokeratorefractometru;

- biomicroscop;

- trusă de lentile aeriene de probă;

- trusă de lentile de contact de probă;

- riglă pentru măsurarea distanței interpupilare.

**4. Protezare auditivă**

**Dotare:**

- audiometru compatibil cu efectuarea audiogramei tonale liminare și audiogramei vocale la

 căști și în câmp liber;

- cabina insonoră cu dimensiuni corespunzătoare efectuării audiogramei în câmp liber;

- soft și interfață pentru proteze auditive;

- service pentru protezele auditive și pentru efectuarea mulajelor necesare confecționării

 olivelor.

**5. Tehnica dentară**

**Dotarea** este în funcție de tipul de lucrări dentare executate:

- scanner optic;

- sistem computerizat dotat cu softuri pentru construcție, modelare și frezare,

- aparat de frezaj;

- aparat pentru sinterizare.

**6. Psihologia medicală**

 Prestarea serviciilor psihologice se realizează în temeiul atestatelor de liberă practică, în una dintre formele de exercitare a profesiei de psiholog cu drept de liberă practică, prin intermediul cabinetelor individuale, cabinetelor asociate sau societăţilor civile profesionale de psihologie, potrivit dispoziţiilor art. 13 - 15 din Legea nr. 213/2004 privind exercitarea profesiei de psiholog cu drept de liberă practică, înfiinţarea, organizarea şi funcţionarea Colegiului Psihologilor din România, denumită în continuare lege. Serviciile psihologice pot fi prestate către orice beneficiar de către psihologul cu drept de liberă practică, în sectorul public sau privat, şi în temeiul unor contracte individuale de muncă sau al actelor de numire în funcţie.

 **Condiții de spațiu:**

Pentru specialitățile psihologie clinică, consiliere psihologică, psihoterapie, psihologie educațională, consiliere școlară și vocațională și psihopedagogie specială, suprafața spațiului în care este derulată activitatea profesională trebuie să fie de minimum 10 mp, cu acces la grup sanitar și sală de așteptare (poate fi o cameră separată sau dacă activitatea se desfășoară în clinică, atunci sala de așteptare comună cu alte cabinete).

 **Dotare metodologică**:

*• pentru specialitatea psihologie clinică*

- minim 2 (două) probe de evaluare psihologică avizate care trebuie să măsoare constructe

 diferite (să răspundă principiului responsabilității, să acopere obiectul de activitate al

 cabinetului individual de psihologie);

*• pentru specialitățile psihologie educațională, consiliere școlară și vocațională și psihopedagogie specială se solicită*

- minim 2 (două) probe de evaluare psihologică avizate care să evalueze două constructe

 psihologice diferite;

 **Dotare tehnică:**

- laptop

- imprimanta

- mijloace de înregistrare.

**7. Biologie medicală / Biochimie medicală / Chimie medicală**

 Activitățile de biologie medicală, biochimie medicală și chimie medicală sunt exercitate

 exclusiv în cadrul laboratoarelor medicale organizate conform legiii, sub coordonarea

 medicului de laborator.

 Analizele, în laboratorul medical pot fi efectuate de biologi, biochimisti, chimiști medicali, doar sub coordonarea medicului de specialitate, singurul care validează raportul final de analize și care poate da consultanta privind interpretarea rezultatelor șiși eventuala completare a acestora.

**8. Fizică medicală**

Activitatea de fizică medicală se desfășoară în cadrul unei echipe, obligatoriu coordonată de medic (oncolog/radiolog), într-o unitate medicală autorizată de către Ministerul Sănătății/Compania Națională de Control asupra Activității Nucleare (CNCAN).

Cabinetul de practică care desfășoară activități conexe actului medical – activități de fizică medicală ce utilizează radiații ionizante NU își poate desfășura activitatea independent de autorizația CNCAN / DSP (prin Laboratoarele de igiena radiațiilor), deci nu face obiectul unei dotări de specialitate.

Fizicianul medical își poate exercita activitatea în mod independent prin diverse forme de organizare juridică : PFI, PFA, SRL, etc., în baza acreditărilor obținute de la Ministerul Sănătății (Autorizație de liberă practică) respectiv CNCAN (permis de exercitare de activități nucleare) exclusiv în cadrul unităților medicale autorizate de MS și CNCAN prin contracte de prestări servicii cu astfel de unități autorizate.

**9. Sociologie medicală**

**Dotare:**

* chestionare de evaluare a calității vieții (WHO QoL-BREF, SF – 36, etc.)
* chestionare de evaluare a satisfacției pacientului
* chestionare de evaluare a stresului perceput (ex.: PSS)
* sistem desktop, PC, imprimantă
* multifuncțional
* conexiune internet
* mobilier birou.

**10. Logopedie**

**Dotare:**

- mobilier curent și scaune de diverse dimensiuni adaptate vârstei copilului

- oglinda fixată pe perete

- masuță/pupitru plasată în fața oglinzii

- alfabet (din carton, magnetic, din lemn, etc)

- cărţi cu imagini specifice sau seturi de imagini organizate pe domenii (fructe, legume, plante,

 animale domestice și sălbatice, culori, forme geometrice, obiecte din casă sau din curte, piese de

vestimentație, părţile corpului, obiecte de igienă, etc)

- figurine din plastic (animale, legume, fructe)

- caiete de desen și caligrafie, creioane-carioci-acuarele, cărţi sau fişe de colorat, fişe pregrafice

- jocuri pentru învăţarea regulilor

- instrumente muzicale (fluier, tobă, muzicuţă, etc)

- jocuri tip puzzle, cuburi, cifre (carton,lemn, magnetice, etc)

- jocuri de asamblare (lego)

- jocuri pentru abilităţi manuale (decupaje, cusut, completat, îmbinat, etc), foarfecă, hârtie

colorată, joc memory, etc.

- trusă logopedică

- programe

 - programe structurate de terapia limbajului, sau soft-uri pentru stimularea dezvoltării limbajului,

corectarea tulburării de pronunție, stimularea achiziției și dezvoltării cititului, scrisului și calculului

matematic, de dezvoltare a aconștiinței fonologice și a funcțiilor executive.

- opțional – calculator cu posibilitatea instalării unor programe informatice specializate pentru

logopedie.

***Pentru evaluare este obligatorie deținerea de probe psihologice, astfel:***

• pentru specialitatea psihologie clinică se solicită minim 2 (două) probe de evaluare psihologică

avizate de către Comitetul director al Colegiului Psihologilor din România, cu precizarea că cele 2

(două) probe de evaluare psihologică trebuie să măsoare constructe diferite, respectiv să răspundă

principiului responsabilității (să acopere obiectul de activitate al cabinetului individual de psihologie);

• pentru specialitățile psihologie educațională, consiliere școlară și vocațională și psihopedagogie

specială se solicită minim 2 (două) probe de evaluare psihologică avizate de către Comitetul director

 al Colegiului Psihologilor din România, care să evalueze două constructe psihologice diferite;

• pentru specialitatea psihopedagogie specială pot fi depuse la dosar probe avizate de către Comitetul

director al Colegiului Psihologilor din România pentru specialitatea psihologie educațională,

consiliere școlară și vocațională și/sau psihopedagogie specială.

**11. Protezare ortopedică**

**Dotare :**

* aviz de funcționare valabil pentru sediu/punctul de lucru, eliberat de Ministerul Sănătății/ Agenția Națională a Medicamentului și a Dispozitivelor Medicale, conform prevederilor legale în vigoare.
* declarație de conformitate pentru produsele comercializate, eliberată de producător,
* certificat de înregistrare a dispozitivelor medicale /copie de la producător/reprezentantul său autorizat stabilit în România, de pe certificatul de înregistrare a dispozitivelor medicale emis de Ministerul Sănătății/ Agenția Națională a Medicamentului și a Dispozitivelor Medicale pentru produsele comercializate, după caz.
* evidență cantitativ-valorică pentru dispozitivele comercializate
* încăperi special destinate depozitării produselor comercializate, confecționării mulajelor și protezelor precum și încercării și reglării protezei
* aparat telefonic funcțional, care are alocat un număr de apel, fax și sistem informatic,
* pentru fiecare produs comercializat trebuie să existe fișă cu specificațiile tehnice ale produsului și care este accesibilă clienților,
* dovada că oferă instrucțiuni de utilizare și întreținere pentru dispozitivele comercializate, cel puțin în limba română.
* dovada că aparatele și instrumentele necesare producției au verificări din care reiese funcționarea corespunzătoare a aparatului în parametrii prevăzuți de producător (etalonare, verificare metrologică;
* există încăperi necesare protezării și face dovada deținerii legale a aparaturii necesare.

Notă: Anexa nr. 2 se va actualiza ori de câte ori se vor primi, din partea comisiilor de specialitate/organizațiilor profesionale constituite conform legii, propuneri de dotări specifice.